Texasilainen kansandedustaja Jessica Farrar on tehnyt lakiehdotuksen, joka tekisi rangaistavaksi miesten masturboinnin, kertovat yhdysvaltalaiset ja brittitiedotusvälineet.

Lakiesityksen mukaan masturboinnista seuraisi sadan dollarin sakko. Siemenneste talletettaisiin tulevaisuudessa tapahtuvaa hedelmöitystä varten.

Mies voisi saada vasektomian tai erektiolääkettä vasta tutkimusten ja vuorokauden odotusajan jälkeen.

Lakiehdotus on ollut edustajainhuoneen ensimmäisessä käsittelyssä ja Farrar esittää, että se astuisi voimaan 1. syyskuuta, brittilehti The Independent kertoo (siirryt toiseen palveluun).

Satiirinen vastaisku

Farrar ei usko itsekään, että esitys menisi läpi,. Se ei liene tavoitekaan, vaan hän haluaa herättää keskustelua naisten ja miesten kohtelun eroista sekä aborttioikeudesta.

Farrar vastustaa texasilaislakia, jonka mukaan naisten on odotettava aborttineuvonnan jälkeen vuorokauden harkinta-aika ennen kuin itse toimenpide tehdään. Naiselle tehdään myös ultraäänitutkimus, jossa hän joutuu kuuntelemaan sikiön sydänääniä.

Naiset joutuvat lisäksi lukemaan kirjasen nimeltä Naisen oikeus tietää. Farrar onkin antanut omaa lakiesitystään kuvaavavalle kirjaselle nimen _Miehen oikeus tietää, _uutiskanava NBC kertoo (siirryt toiseen palveluun).

"Abortista murhasyyte"

Farraria suututtavat myös useat uudet naisia koskevat lakiesitykset, joita hänen miespuoliset kansanedustajakollegansa ovat tehneet, kertoo muun muassa sanomalehti Texas Tribune (siirryt toiseen palveluun).

Republikaani Byron Cook ehdottaa, että sairaaloiden olisi haudattava tai polttohaudattava sikiön jäännökset.Republikaani Tony Tinderholt puolestaan esittää, että sekä abortin teettäjiä että tekijöitä syytettäisiin murhasta.

Farrarin mukaan esitykset ovat suora hyökkäys naisten itsemääräämisoikeutta vastaan. Hänen mukaansa naisia koskevan terveyskeskustelun sävy on huonontunut viime vuosina ja myös presidentti Donald Trumpin valinnan myötä.